CPW มั่นใจผลงานโค้งสุดท้ายปี 62 โตแจ่ม ขานรับยอดขาย iPhone 11 วันแรกท่วมท้น!
CPW มั่นใจผลงานโค้งสุดท้ายปี 62 โตแจ่ม ขานรับยอดขาย iPhone 11 วันแรกท่วมท้น!  
CPW มั่นใจผลงานโค้งสุดท้ายปี 62 โตแจ่ม ขานรับยอดขาย iPhone 11 วันแรกท่วมท้น!  
18 ต.ค. 2562

หม่อมหลวงทองมกุฎ ทองใหญ่ ประธานเจ้าหน้าที่บริหาร บริษัทหลักทรัพย์ เคที ซีมิโก้ จำกัด ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนของ บริษัท คอปเปอร์ ไวร์ด จำกัด (มหาชน) หรือ CPW เปิดเผยว่า  รู้สึกพอใจเป็นอย่างยิ่งกับผลตอบรับการซื้อขายหุ้นเป็นวันแรกของ CPW ในวันนี้ วันที่ 18 ตุลาคม 2562 เป็นวันแรกโดยราคาหุ้นเปิดการซื้อขายที่ 2.68 บาท ให้ผลตอบแทนนักลงทุน  12.61 % จากราคาไอพีโอที่ 2.38 บาทต่อหุ้น และราคาปรับขึ้นไปสูงสุดของวันที่ 2.72 บาท ปิดตลาดที่ 2.52 บาท มูลค่าการซื้อขายประมาณ 523 ล้านบาท
ทั้งนี้ ส่วนหนึ่งเป็นผลมาจากการกำหนดราคาไอพีโอที่เหมาะสม ประกอบกับปัจจัยพื้นฐานที่แข็งแกร่ง รวมถึงศักยภาพในการเติบโตในอนาคต และเชื่อว่า CPW จะยังได้รับการตอบรับที่ดีจากนักลงทุนอย่างต่อเนื่อง
พร้อมกันนี้ บริษัทมั่นใจภาพรวมธุรกิจของ CPW โดดเด่น โดยเฉพาะในปี 2563 – 2564 จะมีการเติบโตของรายได้ที่เร่งตัวขึ้นจากปีนี้ หลังนำเงินที่ได้จากการระดมทุน IPO ไปใช้ในการขยายและปรับปรุงสาขา สร้างผลตอบแทนที่ดีให้นักลงทุนระยะยาว
ด้านบทวิเคราะห์บริษัทหลักทรัพย์ 4 แห่ง ประเมิน CPW มีมูลค่าพื้นฐานปี 2563 ในช่วงราคาที่ 3.10 – 3.20 บาทต่อหุ้น เป็นผู้นำธุรกิจสินค้าดิจิทัลไลฟ์สไตล์ที่มีช่องทางจำหน่ายครอบคลุมทุกกลุ่มเป้าหมายทั้ง B2B และ B2C มีจุดเด่นในเรื่องความหลากหลายของสินค้า ร้านอยู่ในทำเลศูนย์การค้าชั้นนำ ที่มีการสัญจรลูกค้าเป้าหมายอย่างหนาแน่น ประกอบกับการสร้างเอกลักษณ์ของร้านให้เป็นสนามเด็กเล่นของผู้ใหญ่ ที่มีสินค้าคุณภาพ หลากหลาย สามารถสัมผัสประสบการณ์การใช้งานจริงได้ที่ร้านสาขา กระตุ้นความต้องการในตัวสินค้า ขณะที่ ได้อานิสงส์เชิงบวกจากการมาของเทคโนโลยี 5G และ IoT สนับสนุนความต้องการสินค้าที่ CPW จำหน่ายได้เพิ่มขึ้น
ขณะที่ นายปรเมศร์ เหรียญเจริญสุข ประธานเจ้าหน้าที่บริหาร CPW เปิดเผยว่า ราคาหุ้นในการซื้อขายเป็นวันแรกในตลาดหลักกทรัพย์แห่งประเทศไทย กลุ่มอุตสาหกรรมบริการ ในวันนี้ ได้รับการตอบรับจากนักลงทุนอย่างน่าประทับใจ คาดว่าเป็นผลมาจากปัจจัยพื้นฐานธุรกิจ ความเชี่ยวชาญในฐานะผู้นำตลาดดิจิทัลไลฟ์สไตล์ที่มีแนวโน้มการเติบโตสูง ในระยะยาว โดยบริษัทฯ พร้อมที่จะพัฒนาศักยภาพและการเติบโตต่อไปในอนาคต ไม่ทำให้นักลงทุนและผู้ถือหุ้นผิดหวัง
ส่วนแนวโน้มผลการดำเนินในไตรมาส 4/2562 คาดว่าจะเป็นช่วงที่เติบโตได้โดดเด่นที่สุด เนื่องจากเป็นช่วงไฮซีซั่นของธุรกิจ มีสินค้าใหม่เข้ามาจำหน่าย และได้รับอานิสงส์การเปิดตัว iPhone11 รุ่นใหม่ที่วางจำหน่ายในประเทศไทยวันที่ 18 ตุลาคม 2562 นี้วันแรก CPW ได้รับการตอบรับที่ดีมากจากลูกค้า มียอดจำหน่ายวันแรกท่วมท้นเมื่อเทียบกับรุ่นที่ผ่านมา เป็นอีกปัจจัยสนับสนุนเป้าหมายรายได้ปีนี้โต
สำหรับเงินที่ได้จากการระดมทุนในครั้งนี้จะนำไปใช้อย่างคุ้มค่าและยึดหลักธรรมาภิบาล  โดยจะนำไปใช้ในการขยายสาขา เพื่อสร้างยอดขายและประโยชน์จากขนาดธุรกิจใหญ่ขึ้น และปรับปรุงสาขา
โดยในปี 2563 บริษัทฯมีแผนขยายสาขาเพิ่มอีก 6 สาขา ได้แก่ ร้าน .life และร้าน Apple Brand Shop รวมทั้งปรับปรุงสาขาร้านค้าปลีก 3 สาขา ได้แก่ ร้าน .life โดยใช้เงิน 5-10 ล้านบาทต่อสาขา ส่วนเงินที่เหลือจะนำไปชำระหนี้ซึ่งส่วนใหญ่เป็นหนี้การค้า และหนี้สถาบันการเงิน  ทำให้หนี้สินต่อทุน (D/E) ลดลงจากปัจจุบันอยู่ที่ 1.47 เท่า
“ราคาหุ้นที่ปรับตัวเพิ่มขึ้น ให้ผลตอบแทนนักลงทุนในช่วงเปิดการซื้อขายวันนี้เกือบ 13% สะท้อนให้เห็นว่า นักลงทุนมั่นใจในธุรกิจของ CPW   กลยุทธ์ในช่วงต่อจากนี้ CPW พร้อมเดินหน้ารุกตลาดสินค้าดิจิทัลไลฟ์สไตล์เต็มกำลัง เพื่อตอกย้ำการเป็นผู้นำที่มีสินค้าที่หลากหลายที่สุดในประเทศ ผ่านช่องทางการจัดจำหน่ายที่แข็งแกร่ง (B2C) และมีธุรกิจค้าส่ง (B2B) ผ่าน บริษัท โคแอน จำกัด (KOAN) ซึ่งเป็นบริษัทย่อย
รวมทั้งช่องทางการจำหน่ายผ่านออนไลน์ เสริมผลประกอบการให้เติบโตแข็งแกร่ง เพื่อตอบสนองความต้องการของผู้บริโภคยุคใหม่ สินค้าเทคโนโลยีจะเข้ามาเข้ามาเติมเต็มและตอบโจทย์การใช้ชีวิต โดยสัดส่วนสินค้าดิจิทัลไลฟ์สไตล์ของบริษัทฯ ในช่วงที่ผ่านมามีการเติบโตอย่างต่อเนื่อง” นายปรเมศร์ กล่าว